כוחות מג"ב ירו רימוני גז והלם על עיתונאים ליד ירושלים. מדוברות מג"ב לא נמסרה תגובה
בשבת האחרונה במחסום קלנדיה, שעה שהפלסטינים ציינו את "יום האדמה" בתהלוכות, הפגנות והתפרעויות, פיזרו כוחות מג"ב קבוצה של עיתונאים באמצעות רימוני גז והלם. כפי שניתן לראות מתיעוד האירוע (צילום: Anadolu Agency), לפני השימוש ברימוני גז ביקשו חיילי מג"ב מהצלמים להתרחק מהמקום, אך אלו סירבו בטענה כי לא הוצג בפניהם מסמך המאשר כי מדובר בשטח צבאי סגור. בהמשך התיעוד נראה חייל מג"ב משליך רימון גז לעבר הצלמים, הממהרים להתפזר. בהמשך מושלכים עוד כמה וכמה רימוני גז והלם לעבר הצלמים. לטענת התאחדות העיתונאים הזרים בישראל (FPA), צלמי העיתונות התמקמו במרחק של כמה מאות מטרים מהעימותים בין כוחות צה"ל לפלסטינים. "בהתחשב במרחק של המתקפות האלו [על העיתונאים] מהעימותים, האירוע הזה מעלה שאלות מטרידות בנוגע לאפשרות שכוחות ישראלים תוקפים בכוונה תחילה עיתונאים - מנהג שבדרך כלל מקושר לכמה מהמדינות השכנות באזור", נמסר מהתאחדות העיתונאים הזרים. מדובר מג"ב לא נמסרה תגובה.